ការសម្ភាសន៍របស់មីង​ ហ៊ីង ផល្លី

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ ហ៊ីង ផល្លី

ក៖​ ចឹងជាដំបូងខ្ញុំសូមថ្លែងអំណរគុណដល់លោកមីងដែលបានអនុញ្ញាតឲ្យខ្ញុំសម្ភាសន៍នៅប្រវិត្តរបស់លោកមីងណា​ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសសហរដ្ឋអាមេរិក ហើយគោលបំណងដែលសកលវិទ្យាល័យចង់សម្ភាសន៍ប្រវិត្តរបស់មីងគឺចង់រក្សារទុកនូវប្រវិត្តប្រជាជនខ្មែរយើងដើម្បីឲ្យកូនចៅជំនាន់ក្រោយៗគាត់
អាចស្គាល់ចឹងណាលោកមីងពីប្រវិត្តរបស់ជីដូនជីតាហើយនិង រៀ​នអំពីប្រវិត្តសាស្ត្ររបស់ពួកគាត់ណាមីង ចាសហើយចឹងពេលដែលខ្ញុំសម្ភាសន៍របស់មីងណឹង ខ្ញុំនឹងដាក់ការសម្ភាសន៍របស់មីងនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាមីង, ចឹងតើមីងយល់ព្រមឲ្យខ្ញុំដាក់សំភាសន៏របស់មីងចូលទៅក្នុងវេបសាយរបស់សាលារៀនទេមីង?

ខ៖ ចាស។

ក៖ ចាសចឹងសម្រាប់ថ្ងៃខែដែលខ្ញុំសំភាសន៏គឺ នៅថ្ងៃទី១៩ ខែមិថុនា ឆ្នាំ២០២០ ហើយការសំភាន៍ត្រូវបានធ្វើឡើងនៅភូមិបឹងដូនប៉ា ឃុំស្លរក្រាម ស្រុកសៀមរាប ខេត្តសៀមរាប ហើយខ្ញុំជាអ្នកសម្ភាសន៍ឈ្មោះឌី ណាផា ចឹងខ្ញុំចង់សួរថាតើមីងមានឈ្មោះអ្វីដែរ?

ខ៖​ ខ្ញុំឈ្មោះ ហ៊ីង ផល្លី ហៅពៅ។

ក៖ ចាសចឹងមីងមានឈ្មោះហៅក្រៅទេ?

ខ៖​ ហៅពៅណឹងឯង។

ក៖ មីងមានអាយុប៉ុន្មានហើយឆ្នាំនេះ?

ខ៖​ ៥១ឆ្នាំ។

ក៖ ចឹងមីងចំថាមីងកើតនៅថ្ងៃណាខែណាឆ្នាំណាទេ?

ខ៖ ដឹងតែកើតនៅថ្ងៃទី៣ ខែ០៧ ឆ្នាំ១៩៧០។

ក៖ មានចាំថ្ងៃខែ្មរយើងទេមីង?

ខ៖ ស្អីទេភ្លេចអស់ហើយ។

ក៖ ចុះមីងមានស្រុកកំណើតនៅឯណាដែរ?

ខ៖​ នៅភូមិបឹងដូនប៉ា ឃុំស្លរក្រាម ស្រុកសៀមរាប ខេត្តសៀមរាប។

ក៖ មីងមានបងប្អូនចំនួនប៉ុន្មាននាក់?

ខ៖ បងប្អូនចំនួន៣នាក់។

ក៖ ចុះមីងជាកូនទីប៉ុន្មានដែរ?

ខ៖ ខ្ញុំជាកូនទី២។

ក៖ ចុះមីងអាចប្រាប់ឈ្មោះរបស់បងប្អូនមីងបានទេ?

ខ៖ បងខ្ញុំទី១ឈ្មោះហ៊ីង ផល្លា ខ្ញុំទី២ឈ្មោះហ៊ីង ផល្លី ប្អូនទី៣ឈ្មោះហ៊ីង ផល្លីនស្លាប់។

ក៖ ចាស ចឹងមីងមានចងចាំសាច់រឿងជាមួយបងប្អូនរបស់មីងទាំងការសប្បាយ ទាំងការកំសត់មីងបានទេមីង?

ខ៖ ចាំបាន។

ក៖ មានអ្វីខ្លះដែរមីងជាមួយនឹងបងប្អូន?

ខ៖ កាលនៅតូចៗប្អូនទី១ស្លាប់នៅជំនាន់ប៉ុល ពត អាយុ ៥ឆ្នាំ ខ្ញុំទី២ជាមួយ​បងស្រីខ្ញុំមានរឿងចាំខ្លះៗដូចជាលំបាកតស៊ូលំបាកវេទនា ផ្ទះក្រលិចដំបូលលើដំបូលក្រោម អត់មានដំបូលលើមានតែដំបូលអត់មានអីប្រក់ ហាលភ្លៀងទទូរកន្ទេលទៅ ហើយបាយហូប​ក៏អត់គ្រប់គ្រាន់ ពុកអត់មានលុយទិញអង្ករឲ្យកូនទិញហូបទៅរៀនជួនណាហូបដំឡូង ជួនណាអត់មានទាំងដំឡូងហូបទៀត ស្បែកជើងក៏អត់មានពាក់ទៀត កាបូ​បក៏អត់មានស្ពាយទៀតដាក់តែថង់មួយទៅ​ថង់រហែកដើរសុំគេទៅគេមិនឲ្យគេវ៉ៃទៅគេធ្វើបាបទៅ រៀនមួយរយៈនោះម៉ែទៅធ្វើស្រែនៅស្រុកក្រឡាញ់ទៅ នៅ២នាក់បងស្រី បងស្រីណឹងម៉ែទុកលុយឲ្យ៣០ខ្មែរបងស្រីគាត់ដាំបបរទឹកស៊ីអ៊ីវឲ្យហូបរាល់ថ្ងៃ ថ្ងៃណាក៏ទឹកស៊ីអ៊ីវពេញ២ខែថ្ងៃណាក៏ទឹកស៊ីអ៊ីវ អត់មានត្រីហូបថ្ងៃណាក៏ទឹកស៊ីអ៊ីវរហូត ប៉ុន្តែញុំបានរហូតទឹកស៊ីអ៊ីវទៅរួចទៅរៀនទៅឲ្យតែមានបាយហូប ជូនកាលក៏អត់ទាំងបាយហូបទៀត បានដំឡូងហូបទៅរៀនទៅ សុំតែលុយពុក១រៀលក៏មិនដែលបានផងជំនាន់ណឹងអត់មានលុយទេ គ្រូទៅរៀនអត់មានលុយឲ្យគ្រូក៏គ្រូវ៉ៃទៅ អត់សូវមានលុយនឹងខ្លួនទេ មិនដែលមានផងឲ្យតែមានបាយហូបគ្រប់គ្រាន់ទៅមិនបានបាយហូបផង ថ្ងៃណាក៏ជូតទឹកភ្នែកដែរ ដេកក៏មិនគ្រប់គ្រាន់រកអុសលក់ ពុះអុសលក់ទាំងវ័យក្មេងអាយុទើបតែ៩ឆ្នាំ ពុះអុសលក់អុសធំៗពុះលក់ ពេលពុះអត់បានអត់មានលុយទិញអង្ករហូបក៏ដេកអត់បាយទៅ ពុកក្រណាស់ពីក្មេង គ្មានទេហូបតែអង្ករពោតសំឡី ដើរទៅមានបុណ្យខ្មោចនៅឯណាទៅសុំបាយក្តាំងគេយកមកហាលឲ្យក្រៀមទៅទុកពេលអត់ បុកអាបាយក្តាំងណឹងទៅដាំបាយមួយសារទៀត ហូប១សារទៀត រួចទាល់តែអស់ប៉ុណ្ណឹងទៅមានត្រង់ណាគេបុណ្យទៀតទៅក៏ទៅសុំបាយក្តាំងយកមកទៀតមក នាំគ្នាហូបបាន៤ ៥ ថ្ងៃទៀតទៅ ខ្ញុំកំសត់ណាស់ ហូបមិនដែលបានឆ្អែតទេ គ្រាន់តែបាយមួយគ្រាប់ជ្រុះនៅនិងគ្រែក៏រើសហូបឲ្យបានឆ្អែតដែរក្រណាស់ គ្មានអីហូបទេនិយាយរួមទៅវាអត់តែម្តង ភ្លៀងមកទទូកន្ទេលទៅ២នាក់បងប្អូន ជេរភ្លៀងបន់ឲ្យតែភ្លៀងរាំង បន់ឲ្យតែភ្លៀងរាំងអាងដេកស្រួល មិនដែលបានដេកស្រួលនឹងគេផង ឲ្យតែឆ្អែតទៅអាចឹងៗអត់គិតទៀត មិនឆ្អែតទៀតណា ហូបតែដំឡូងមិនឆ្អែតទៀតណា។

ក៖ ចឹងមីងធ្លាប់ធ្វើអ្វីខ្លះដែរមីងកាលនៅតូចៗជាមួយនឹងបងប្អូនរបស់មីង?

ខ៖​ ធ្លាប់ពុះអុសលក់ណឹងឯង ពុះអុសលក់រកអុសទៅ​ រកអុសចងបាច់ៗទៅ មួយបាច់៥កាក់ ១រៀលទៅ២នាក់បងប្អូន រកបានច្រើនបានលុយច្រើនរកបានតិចទៅ ក្រងស្បូវលក់ច្រូតស្បូវជាមួយម៉ែលក់ ក្រងស្បូវដាក់ហាលទៅលក់បានត្រឹមមួយលក់ណឹង អាស្បូវបាំងនៅផ្ទះខ្លួនឯងអត់មានទេ មានតែអាស្បូវលក់ទិញអង្ករហូបអាស្បូវបាំងខ្លួនឯងអត់មានទេ បើទុកបាំងខ្លួនឯងអត់លុយទិញអង្ករហូប ស្បូវកាលនោះ១០០ ១៥០ខ្មែរ ១០០ដណ្តបស្មើនឹង១៥០ខ្មែរ។

ក៖ ចាសចុះមីងធ្លាប់លេងល្បែងកំសាន្ត ឬក៏ការប្រលែងលេងជាមួយបងប្អូនមីងដែរទេ?

ខ៖ មានតើ ដើររាំធុងពេត្រូរាំឆ្វែលទំនប់ចំប៉ើង រាំរាល់យប់ថ្ងៃណាក៏រាំដែរ ទៅជាមួយបងប្អូនអ្នកជិតខាងរាំ គេរាំធុងបាសយើងរាំស្គរដៃចឹងទៅ ធុងពេត្រូគោះឡាំងរាំលេងកំសាន្តពេលចូលឆ្នាំអត់ចូលឆ្នាំក៏រាំដែរឲ្យតែមានគេហៅទៅហើយ។

ក៖​ ចុះឥឡូវបងប្អូនរបស់មីងគាត់រស់នៅទៅណាខ្លះ ហើយគាត់ធ្វើអ្វីខ្លះដែរមីង?

ខ៖ បងប្អូនខ្ញុំស្លាប់អស់ហើយប្អូនទី៣ក៏ស្លាប់ បងទី១ក៏ស្លាប់។

ក៖ ចុះម្តាយរបស់មីងគាត់ឈ្មោះអីដែរ?

ខ៖​ ម្តាយរបស់ខ្ញុំឈ្មោះម៉ី គឹមហ៊ោត។

ក៖ ចុះឪពុកវិញមីង?

ខ៖ ឈ្មោះហ៊ីង និល។

ក៖ ចុះមកដល់ឥឡូវឪពុករបស់មីងគាត់មានអាយុប៉ុន្មានហើយមីង?

ខ៖ កាលគាត់ស្លាប់អាយុ ៧៣ឆ្នាំ មកទល់ឥឡូវគាត់៨០ឆ្នាំ ម្តាយឈ្មោះម៉ី គឹមហ៊ោត អាយុ៨២ឆ្នាំ។

ក៖ ចុះមីងមានដឹងថាឪពុកគាត់កើតនៅថ្ងៃណាខែណាឆ្នាំណាទេ?

ខ៖ ឪពុកខ្ញុំអត់ដឹងចាំទេ ដឹងតែខែខ្មែរគាត់កើតឆ្នាំរោង ឆាំបារាំងអត់ដឹងទេ​ ដឹងតែខែខ្មែរឆ្នាំរោង ថ្ងៃអាទិត្យខែភទ្របទ បើម៉ែអត់ចាំទេ អត់ដឹងទេ។

ក៖ ចុះម្តាយមីងគាត់កើតនៅថ្ងៃណាខែណាឆ្នាំណាទេ?

ខ៖ អត់ចាំ ដឹងគាត់កើតនៅឆ្នាំថោះតែមិនថានៅថ្ងៃណាខែណាឆ្នាំណាទេ។

ក៖ ចុះមីងដឹងថាគាត់កើតនៅឯ​ណាដែរ?

ខ៖ គាត់កើតនៅមុខអង្គរ ពុកខ្ញុំគាត់កើតនៅស្រុកភ្នំស្រុក ឃុំពង្ររ ភូមិស្ពានស្រែង ស្រុកភ្នំស្រុក ខេត្តបន្ទាយមានជ័យ។

ក៖ ចុះមីងមានដឹងថាឪពុកម្តាយរបស់មីងគាត់ធ្វើការអីទេដើម្បីចិញ្ចឹមជីវិតទេ?

ខ៖​ ឪពុកខ្ញុំពីជំនាន់ពីសង្គមកាលជំនាន់លន់ ណុលគាត់ធ្វើការនៅព្រលានយន្តហោះ គាត់ខាងមេវាលយន្តហោះ ដល់ពេលម្តាយគាត់ខាងផែនទីសុរិយោដី ដល់សម័យនេះគាត់ខាងរត់រម៉កគេហៅទៅធ្វើការវិញគាត់អត់ទៅធ្វើទេ​ គាត់រម៉កជើងធាក់កង់កាលនោះពីឆ្នាំ ៧៩ មកដល់ឆ្នាំ៩០ជាងនេះ ពី៧៩ដល់ឆ្នាំ២០០០គាត់ធាក់កង់រម៉ក ម្តាយនៅផ្ទះគាត់អត់មានមុខរបបអីទេ។

ក៖ ចុះឪពុកម្តាយរបស់មីងគាត់ជាមនុស្សដែលមានលក្ខណៈបែបណាដែរ?

ខ៖ គាត់មានលក្ខណៈស្លូតគាត់អត់មានធ្វើអីទេស្លូតបានប៉ុនណាគាត់ហូបប៉ុណ្ណឹងគាត់អត់ដែលជំពាក់គេទេ មានប៉ុណ្ណាគាត់ពិសារប៉ុណ្ណឹង ប្រាប់កូនចៅគាត់អត់ដែលជំពាក់គេទេ ក្រមែនក្រលំដាប់ក្រអត់ជំពាក់សុទ្ធចិត្តដេកអត់បាយ អត់ជំពាក់ទេ។

ក៖ ចុះមីងបានស្គាល់អ្វីខ្លះពីគាត់ដែរទេ?

ខ៖ មេរៀនជីវិតគាត់ច្រើនណែនាំយើងច្រើនឲ្យយើងខំរកស៊ីចិញ្ចឹមកូន ប្រដែលប្រដៅកូនកុំដើរផ្លូវខូចដើរតែផ្លូវត្រូវ គាត់ប្រដែលប្រដៅយើងច្រើនឲ្យយើងអនុវត្តន៍ កុំឲ្យយើងដើរខុសគន្លង ទាំងកូនចៅទាំងអីឲ្យយើងចេះស្រលាញ់គោពរគ្នាទៅវិញទៅមក។

ក៖ ចុះមីងមានចងចាំរឿងអ្វីខ្លះពីឪពុកម្តាយរបស់មីងទេ ដូចជាគាត់មានសកម្មភាពអ្វីខ្លះ? គាត់ធ្លាប់និយាយរឿងរ៉ាវអីមកដាក់មីងទេមីង?

ខ៖ គាត់ធ្លាប់និយាយពីរឿងរ៉ាវកំសត់ កំសត់​ប្រាប់ពីគាត់កាលនៅក្មេងៗតែភ្លេចអស់ហើយ អត់ចាំទេ។

ក៖ ចឹងឪពុកម្តាយរបស់មីងធ្លាប់សាច់រឿងរបស់គាត់កាលពីគាត់នៅក្មេងៗ ទាំងការលំបាកនិងការតស៊ូមកកាន់មីងទេ?

ខ៖ ប្រាប់គាត់ថាគាត់នៅពីតូចគាត់នៅតែវត្តទេ គាត់អត់ដែលបានមានស្លៀកពាក់ហីហាគាត់នៅវត្តព្រះរាជដំណាក់យើងណឹង​ គាត់បូមខ្សាច់លក់គាត់ដើរលើ
ខ្សាច់ឲ្យគេនៅជាមួយលោក គាត់អត់ដែលមានបាយហូបឆ្អែតៗទេ គាត់នៅស្រុកស្រែមកនៅជាមួយលោកនៅវត្តដំណាក់ គាត់ធ្វើតែកម្មករយកលុយទៅរៀនចិញ្ចឹមជីវិត។

ក៖ ចាសចុះមីងមានចាំឈ្មោះជីដូន ជីតា ខាងម្តាយរបស់មីងទេ?

ខ៖​ ជីដូនជីតាឈ្មោះ ទឹម អត់ដឹងត្រកូលឈ្មោះអីទេដឹងតែឈ្មោះទឹម តាឈ្មោះហ៊ីង ឈុំ។

ក៖ ចុះខាងឪពុកវិញមីង?

ខ៖ ខាងឪពុកនឹងឯឈ្មោះហ៊ីង ឈុំ និង យាយទឹម ខាងម្តាយឈ្មោះម៉ី ឡាច និង យាយហៀប មិនដឹងត្រកូលគាត់ទេ។

ក៖ ចុះដឹងថាគាត់កើតនៅឆ្នាំណាទេ?

ខ៖ អត់ដឹងទេភ្លេចអស់ហើយ។

ក៖ ចុះថាគាត់កើតនៅកន្លែងណាទេ?

ខ៖ តាខាងម៉ែគាត់កើតនៅមុខអង្គរ ដល់ខាងពួកគាត់កើតនៅស្ពានស្រែង ឃុំស្ពានស្រែង ស្រុកភ្នំស្រុក ខេត្តបន្ទាយមានជ័យ កាល​នោះគេដាក់ខេត្តបាត់ដំបង តែឥឡូវខេត្តបន្ទាយមានជ័យ។

ក៖ ចុះឪពុកម្តាយមីងគាត់ធ្លាប់ពីរឿងរ៉ាវជីដូនជីតាមកកាន់មីងខ្លះទេ?

ខ៖ គាត់ប្រាប់តើ គាត់ហែរហូរដែរណាតែភ្លេចអស់ហើយ ឥឡូវភ្លេចខ្លះអីខ្លះហើយ តាខាងម៉ែធ្វើម៉ដំរី តាខាងពុកគាត់ធ្វើស្រែអីទៅ។

ក៖ ចឹងក្រុមគ្រួសារមីងរស់នៅក្នុងខេត្តនេះអស់រយៈពេលប៉ុន្មានឆ្នាំដែរហើយ?

ខ៖ រស់នៅខេត្តនេះយូរហើយដែរ តាំងពីជំនាន់យូរហើយឆ្នាំ១៩៧០ យូរដែរហើយ អាពតជម្លៀសទៅមកវិញក៏នៅនេះដដែល មិនទៅណាទេ។

ក៖ ចាសចុះមីងមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេ?

ខ៖ អត់មាន​ទេ អត់ដែលមានទេ មិនដែលមាននរណាម្នាក់ទេ។

ក៖ ចុះលោកស្វាមីរបស់មីងគាត់មានឈ្មោះអ្វីដែរ?

ខ៖ ស្វាមីខ្ញុំឈ្មោះឡឹង លាត គាត់អត់ដែលនៅជាមួយទេគាត់ដើរចោលខ្ញុំបាត់ៗ មិនដែលរកស៊ីចិញ្ចឹមខ្ញុំទេ។

ក៖ តើមីងរៀបអាពាហណ៍ពិពាហណ៍ជាមួយពូតាំងពីឆ្នាំណាដែរ?

ខ៖ តាំងពីឆ្នាំ១៩៩៥ ខែ៩ ថ្ងៃទី២០។

ក៖ ចុះការរៀបអាពាហណ៍ពិពាហណ៍របស់មីងណឹងរៀបចំដោយឪពុកម្តាយ ឬ រៀបចំដោយចិត្តខ្លួនឯង?

ខ៖ ចិត្តខ្លួនឯង ចិត្តនិងចិត្ត គ្រាន់តែសែនបង្គប់កិច្ចអត់មានការទេ។

ក៖ ចុះមីងបានទទួលថ្លៃជំនូនពីពូទេ?

ខ៖ អត់ដែលមានទេ បានតែយកមកសែនតិចតួចណឹងឯងកាលនោះអស់តែ២៥ ម៉ឺនទេ សែនអស់ ២៥ម៉ឺន។

ក៖ ចាស ចឹងអាចប្រាប់ពីពេលវេលាដែលមីងបានជួបលោកតាដំបូងនៅឯណា ហើយការស្រលាញ់គ្នាដោយរបៀបណាបានទេមីង?

ខ៖ ស្រលាញ់គ្នានៅស្រុកអង្គរធំនោះ​ ស្រុកធ្លុក ស្រុកអង្គរធំខេត្តសៀមរាបយើងណឹង ស្រលាញ់គ្នាចិត្តនិងចិត្តទេអត់មាននរណាទុកដាក់ឲ្យទេ ខុសក៏ខ្លួនឯងត្រូវក៏ខ្លួនឯង។

ក៖ ចាសចុះមីងចេះអាចនិងចេះសរសេរភាសាយើងខ្មែរបានល្អប៉ុណ្ណាដែរមីង?

ខ៖ ចេះសរសេរអក្សរខ្មែរ ចេះតែខ្មែរទេភាសាអត់ចេះទេ។

ក៖ ចុះមីងបានរៀនទេ?

ខ៖ បានទៅរៀនតើ រៀនថ្នាក់ទី៤។

ក៖ ចឹងកាលដែលមីងរៀន រៀននៅសាលាណាវិញ?

ខ៖​ រៀននៅសាលាវត្តព្រះរាជដំណាក់។

ក៖ ចាសចុះមីងចេះភាសាអ្វីផ្សេងក្រៅពីភាសាខ្មែរយើងទេមីង?

ខ៖ អត់ចេះទេ។

ក៖ ចុះមីងមានមិត្តភិក្តស្និតស្នាលធំធាត់មកជាមួយគ្នាមកដល់ឥឡូវទេមីង?

ខ៖ មាន មានច្រើននាក់ដែរតែភ្លេចអស់ហើយ បែកគ្នាទៅអស់ហើយ អាខ្លះគេធ្វើគ្រូបង្រៀន ឈ្មោះគង់ ចិន្តាគេធ្វើគ្រូបង្រៀនទៅ ច្រើនៗឈ្មោះ។

ក៖ មិត្តភិក្តស្និតស្នាលណឹងគាត់មានឈ្មោះអ្វីខ្លះដែរទេមីង?

ខ៖ ឈ្មោះដួង ចាន់ធីមួយ ឈ្មោះគង់ ចិន្តាណាស់ ឈ្មោះអីទៀតទេភ្លេចអស់ហើយ បែកគ្នាអស់ឥឡូវគេទៅនៅផ្សេងៗអស់ហើយ ។

ក៖ ចុះមីងធ្លាប់ធ្លាប់ធ្វើស្រែចំការអីទេ?

ខ៖ អត់ដែលបានធ្វើស្រែទេ ធ្វើកម្មករគេ ស៊ីឈ្នួលគេ។

ក៖ ចុះមីងធ្លាប់ប្រកបអាជីវកម្មបែបលក្ខណៈគ្រួសារអីទេមីង ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីដែរទេមីង?

ខ៖ អត់ដែលមានទេ អាចឹងៗ អត់ដែលមានទេ។

ក៖ ចឹងមីងធ្លាប់ប្រកបមុខរបស់អ្វីដែរដើម្បីរកប្រាប់ចំណូលចិញ្ចឹមជីវិតដែរមីង?

ខ៖ រាល់ថ្ងៃនេះធ្វើការនៅសណ្ឋាគារ តាមសណ្ឋាគារ​ ធ្វើចុងភៅតាមសណ្ឋាគារចិញ្ចឹមជីវិត។

ក៖ ចឹងមីងធ្លាប់ធ្វើអ្វីផ្សេងទៀតទេមីង?

ខ៖ ពីដើមកធ្លាប់ធ្វើការលក់ដូរតិចតួចកំប៉ិកកំប៉ុកតិចតួច លក់ម្អម ក្រសាំង ដូងនៅផ្សារអត់ចំណេញទៅក៏ឈប់ទៅ ក៏ដើរស៊ីឈ្នួលគេទៅ។

ក៖ ចាស តាំងពីក្មេងរហូតមកដល់ពេលនេះតើជីវិតរបស់មីងមានការផ្លាស់ប្តូរអ្វីដែរមីង?

ខ៖ ផ្លាស់ប្តូរច្រើនតើ កាលលើកមុនយើងធ្លាប់អត់បាយអត់ទៅ ឥឡូវយើងមានហូបមិនគ្រប​គ្រាន់ក៏បានកណ្តាលម៉ាហូប អត់មានសល់ទុកដាក់ឯណាទេ បានតែម៉ាហូបឆ្អែតនឹងគេ គេបានអីហូបហើយហូបនោះដែរអត់មានបានធំធាត់ឯណាច្រើនទេ ចាសគ្រាន់ជាងមុនបន្តិច ពីមុនយើងធ្លាប់ដេកនៅក្រោមដំបូលភ្លៀង ទទូរកន្ទេលទទូរអី ទទូរភួយទទូរអីដេកទម្រាំតែភ្លៀងរាំង​ដល់ពេលឥឡូវយើងមានដំបូលជ្រកត្រឹមត្រូវ អត់មានអីទេ គេបានបាយយើងបានបាយ គេបានអីយើងហូបណឹងបានបាយឆ្អែតនឹងគេហើយ។

ក៖ ចាសចុះមីងចូលចិត្តពិសារម្ហូបអ្វីដែរមីង?

ខ៖ ម្ហូបអត់ទៀង ម្ហូបអីក៏បាន អចូលចិត្តជាងគេប្រហុកភ្លេច។

ក៖ តាំងពីក្មេងៗមកមីងចូលចិត្តលេងល្បែងប្រជាប្រិយខ្មែរអ្វីខ្លះដែរមីង?

ខ៖ លេងល្បែងប្រជាប្រិយនៅវត្ត បោះអង្គញ់ លេងឈូងទៅ តាមលក្ខណៈមិត្តភិក្តក្នុងភូមិទៅ ទៅលេងនឹងគេទៅ។

ក៖ ចុះមីងមានចងចាំបទចម្រៀងណាដែលមីងចេះតាំងពីតូចរហូតមកដល់ពេលឥឡូវទេមីង?

ខ៖ អត់ចាំទេ ចេះតែស្តាប់បទអីក៏បាន ចេះតែស្តាប់ស្អីក៏មិនចាំ ចេះតែបើកចម្រៀងស្តាប់ៗ។

ក៖ ចាសចុះមីងចូលចិត្តស្តាប់បទចម្រៀងអីអត់មីង?

ខ៖ អូ ចូលចិត្តជាងគេយីកេម៉ង ចូលចិត្តស្តាប់ណាស់ ស្រលាញ់យីកេចង់ស្តាប់។

ក៖ ចុះក្នុងក្រុមគ្រួសារមីងមាននរណាចេះលេងឧបរកណ៍តន្រ្តីអីទេមីង?

ខ៖ អត់មានទេ អត់ដែលមានទេ

ក៖ តើផ្ទះរបស់មីងមានលក្ខ​ណៈបែបណាដែរមីងតាំងពីនៅក្មេងរហូតមកដល់ឥឡូវនេះមីង?

ខ៖ ពីលើកមុនធ្លាប់នៅខ្ទមហើយផ្ទះបាំងមិនដែលជិតទេ អត់មានជញ្ជាំងអត់មានដំបូល តែឥឡូវយើងមានដំបូលប្រកសង្ក័សី យើងមានផ្ទះស្រណំស្រនួននៅនឹងគេហើយ មានជញ្ជាំងជិតមានទ្វារមានអីត្រឹមត្រូវលើកមុន​យើងអត់ដែលមានទេ ផ្លាស់ប្តូរបន្តិច។

ក៖ ចឹងតើផ្ទះណឹងមីងជួលគេធ្វើ ឬ សាងសង់ដោយខ្លួ​នឯង?

ខ៖ ផ្ទះណឹងបងថ្លៃគាត់ធ្វើឲ្យ បងថ្លៃធ្វើឲ្យនៅ។

ក៖ ចុះមីងមានជំនាញអ្វីខ្លះពីក្រុមគ្រួសាររបស់មីងដែរទេ?

ខ៖ ដូចជាមិនមានជំនាញអីទេ អត់ដែលមានជំនាញអីផង។

ក៖ ចឹងអាចមីងអាចនិយាយប្រាប់បានទេមីងពីពេលវេលាដែលមីងពិបាកបំផុតក្នុងជីវិត មិនថាជារឿងអ្វីដែលកើតឡើងខ្លះចំពោះមីង?

ខ៖ ពិបាកតើ ពិបាកឆ្លងកាត់ចិញ្ចឹមកូន កូនរៀនអត់មានលុយឲ្យកូនទៅរៀនក៏ឃើញ អត់បានក៏ឃើញ ថាស្អីក៏ឃើញដែរ លំបាកច្រើនណាស់ឆ្លងកាត់មក គេមិនដែលយកចិត្តទុកដាក់ជាមួយយើង ប្តីមិនដែលយកចិត្តទុកដាក់ជាមួយយើង យើងរស់តែឯង ស្លាប់តែឯង កូនរៀនក៏ខ្លួនឯងអីក៏ខ្លួនឯង រកក៏ខ្លួនឯងដើរស៊ីឈ្នួលគេរហូត ទាល់តែចាស់ប៉ុណ្ណេះរកតែសេចក្តីសុខមិនឃើញទៀត មានតែពេលលំបាកយើងចង់សុខទៅណាក៏វាមិនបានសុខ បានតែដើរស៊ីឈ្នួលគេនោះឯង ក្រៅពីដើរឈ្នួលគេមិនដឹងធ្វើអីផង។

ក៖ តើមីងបានធ្វើអ្វីខ្លះដើម្បីឆ្លងកាត់ការលំបាកទាំងអស់ណឹងដែរមីង?

ខ៖ យើងខំពុះពាឧបសគ្គគ្រប់បែបយ៉ាង ឆ្លងផុតមកដល់ឥឡូវក៏យើងនៅតែប្រឹងប្រែងដែរ ឥឡូវក៏យើងនៅតែមិនទាន់ផុតលំបាកនៅតែលំបាកចឹងឯង មានការងារធ្វើក៏យើងត្រូវតែធ្វើទៅ អត់ពេលមានកូរូណាអីយើងអត់មានអីធ្វើយើងនៅផ្ទះ អត់មានអីហូប ហូបទាំងផិតផែយ វេទនាគ្នាស្អីថាកត់សម្គាល់ថាយើងមានបានកន្លែងណាផង វាអត់ អត់ទាំងមានលុយចាយទៀតណ លុយអត់ចាយបាយអត់ហូប ហូបអត់គ្រប់គ្រាន់។

ក៖ ចុះមីងមានបទពិសោធន៍ល្អៗអ្វីខ្លះដែរនៅក្នុងជីវិតរបស់មីង ដូចជាពេលវេលាសប្បាយអីចឹងណា?

ខ៖ មិនមានដែលសប្បាយទេអើយ មានតែទុក្ខមិនដែលមានសប្បាយដើរហ៊ីហាសប្បាយចាយវាយអីទៅមិនដែលមានទេ មិនដែលមានទេ។

ក៖​ ចឹងកាលពីនៅក្មេងមីងមានក្តីស្រម៉ៃអ្វីខ្លះដែរមីងពេលមីងធំឡើងណា?

ខ៖ ក្តីស្រម៉ៃចង់ធ្វើគ្រូពេទ្យគ្រូអី តែបំណងអត់បានសម្រេចទេ គ្មានបានសម្រេចទេព្រោះយើងអត់មានលុយរៀនផង មានលុយឯណារៀន បើមានលុយរៀនចេះតែបានសម្រេច អត់រកតែបានហូប​មិនបានផងរកទៅសម្រេចស្អី។

ក៖ ចុះសិនជាមីងអាចប្រាប់ទៅកាន់កូនចៅជំនាន់ក្រោយៗរបស់មីង តើមីងចង់ផ្តាំផ្ញើរអ្វីដល់ពួកគាត់ដែរ?

ខ៖ ចង់ផ្តាំផ្ញើរឲ្យគេខំរៀនសូត្រកុំឲ្យល្ងិតល្ងង់ដូចមីង មីងគ្មានលុយរៀនបានមីងល្ងិតល្ងង់ដើរតែស៊ីឈ្នួលគេ ក្មេងៗជំនាន់ក្រោយឲ្យខំរៀនយកចិត្តទុកដាក់នឹងការរៀនសូត្រឲ្យមានអនាគតល្អបវររុងរឿងនឹងគេ អត់ចេះអក្សរទៅណាគេវ៉ៃតម្លៃ យើងអត់ចេះអក្សរធ្វើអីក៏មិនកើតដែរបានត្រឹមតែមួយលាងចានឲ្យគេ ជូតផ្ទះឲ្យគេតែប៉ុណ្ណោះឯង បើចេះទៅរៀនខ្ពង់ខ្ពស់ទៅ បានខ្ពង់ខ្ពស់ទៅបានប្រាក់ខែល្អស្លៀកពាក់ហ៊ីហា តឺនុយស្អាតបាត យើងអត់ចេះអក្សរស្លៀកពាក់ការីកការុក ដើរតែលាងចានគេគេមិនមើលមុខទេ ក្មេងទាំងអស់ខំរៀនយកចិត្តទុកដាក់នឹងការរៀនសូត្រ កុំឲ្យធ្វេសប្រហែសទាន់មានឳកាសធ្វើអីក៏ធ្វើទៅឲ្យតែបាន។

ក៖ ចាសមីងមានអ្វីបន្ថែមទៀតទេមីង?

ខ៖ មានតែប៉ុណ្ណឹងឯង។

ក៖ ចាស ចឹងខ្ញុំសូមថ្លែងអំណរគុណដែលមីងបានចំណាយពេលវេលាដើម្បីឲ្យខ្ញុំធ្វើការសម្ភាសន៍មីង ចាសខ្ញុំសូមជូនពរឲ្យមីងមានសុខភាពល្អ និងមានសុភមង្គលណាមីង ចាសអរគុណច្រើនណាមីងសម្រាប់ការសម្ភាសន៍មីងណា។

ខ៖ ចាសដូចគ្នាសុខទាំងអស់គ្នា។